Maak dié naweek seker dat jy op 1 November kan stem - Solidariteit WêreldSolidariteit Wêreld
Tuis › Nuuskantoor › Maak dié naweek seker dat jy op 1 November kan stem
Na verskeie hofsake wat moes bepaal of die munisipale verkiesing wel vanjaar gaan plaasvind, en waarin die ANC-regering gepoog het om die verkiesing tot 2022 uit te stel, is daar uiteindelik besluit dat Suid-Afrikaners op Maandag 01 November vanjaar hul kruisies sal kan gaan trek.
Volgens die Onafhanklike Verkiesingskommissie (OVK) is daar 25,6 miljoen geregistreerde kiesers waarvan 55,23% vroue en 44,77% mans is.
Die verkiesing word gehou om rade te kies vir alle distriks-, metropolitaanse en plaaslike munisipaliteite in elk van die land se nege provinsies.
Dit is die sesde munisipale verkiesing in Suid-Afrika sedert 1994. Munisipale verkiesings word elke vyf jaar gehou.
Suid-Afrikaners wat aan vanjaar se verkiesing wil deelneem, word eerskomende naweek die geleentheid gebied om by hul naaste stemlokaal te registreer. Die registrasienaweek vind op 18 en 19 September 2021 van 08:00 tot 17:00 plaas.
Diegene wat hierdie naweek wil registreer, moet 'n Suid-Afrikaanse strepieskode-identiteitsdokument, 'n slim ID-kaart of 'n tydelike ID-sertifikaat voorhou en moet 18 jaar of ouer wees om te kan stem ('n persoon kan wel vanaf die ouderdom van 16 registreer).
As jy 'n bestaande kieser is wie se persoonlike inligting verander het (soos jou adres, jou van ens.), is dit verpligtend om jou besonderhede by te werk of te wysig. Dit kan aanlyn gedoen word of by die stem-/registrasie-lokaal wat die naaste aan jou huis geleë is.
Om uit te vind of om seker te maak watter stemlokaal die naaste aan jou is, besoek gerus die volgende skakel – https://maps.elections.org.za/vsfinder/
Daar is meer as 20 000 beskikbare stem-/registrasie-lokale landswyd.
Hoewel jy steeds van die tradisionele manier van registrasie gebruik kan maak deur in 'n ry te gaan staan en in lewende lywe te registreer, is daar vanjaar ook die opsie beskikbaar om aanlyn te registreer.
Hoe om aanlyn te registreer
Gaan na https://registertovote.elections.org.za/voter-online-registration/overview.
Verstrek jou ID nommer, naam en van en selfoonnommer.
Tik die eenmalige PIN (OTP) wat na jou selfoonnommer gestuur is in.
Voer jou adresbesonderhede in.
Neem 'n foto van jou ID-dokument (dit word ook stap vir stap verduidelik). Laai die foto van jou geldige ID-dokument op. Maak seker dat die strepieskode duidelik sigbaar is.
Binne 24 uur nadat jy stappe 1 tot 5 voltooi het, sal jy 'n kennisgewing ontvang dat jy geregistreer is om te stem.
As jy geregistreer is om in 'n spesifieke gebied te stem, kan jy nie buite daardie gebied gaan stem nie.
Om te bevestig of jy wel geregistreer is om aan vanjaar se munisipale verkiesing deel te neem, volg gerus een van die volgende stappe:
SMS jou ID-nommer na 32810 (dit kos R1 per SMS).
Skakel die gratis telefoonnommer 0800 11 8000 vanaf 'n landlyn om die OVK se inbelsentrum te bereik.
Gaan na die OVK-webwerf www.elections.org.za en volg die skakel: https://www.elections.org.za/pw/Voter/Voter-Information.
Volgens die OVK sal alle Covid-19-maatreëls by verkiesingstasies nagekom word. Vanjaar word 'n onuitwisbare inkvloeistof uit 'n bottel op die duim van die kieser toegedien met behulp van watte.
'n Lieflik spontane omgee mens. Sy is voorwaar 'n getroue steunpilaar. Sy gooi haar volle gewig in om elke funksie 'n reuse sukses te maak. Professioneel en presies in elke taak wat sy aanpak. Sy gebruik haar vindingrykheid om elke struikelblok te oorbrug. Baie dankie Claudine. Jou passie gaan nie ongem